Document ID: 32000R1668

Tarybos reglamentas (EB) Nr. 1668/2000
2000 m. liepos 17 d.
iš dalies keičiantis Reglamentą (EEB) Nr. 845/72, nustatantį specialias šilkaverpių auginimą skatinančias priemones
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 37 straipsnį,
atsižvelgdama į Komisijos pasiūlymą [1],
atsižvelgdama į Europos Parlamento nuomonę [2],
atsižvelgdama į Ekonomikos ir socialinių reikalų komiteto nuomonę [3],
kadangi:
(1) Tarybos reglamente (EEB) Nr. 845/72 [4] yra numatyta, kad išaugintiems Bendrijoje šilkaverpiams būtų kasmet nustatyta pagalba. Laikantis Darbotvarkėje 2000 suformuluotų bendro rinkų organizavimo reformos principų ir siekiant, kad gamintojai rengtų ilgalaikius gamybos planus, pagalbą reikėtų nustatyti netaikant laiko apribojimų, nepažeidžiant persvarstymų, kuriuos ateityje gali tekti atlikti;
(2) Turi būti nustatyta tokia pagalba, kuri užtikrintų pakankamas pajamas šilkaverpių augintojams;
(3) Remiantis 1999 m. birželio 28 d. Tarybos sprendimu 1999/468/EB, nustatančiu Komisijai suteiktų įgyvendinimo įgaliojimų vykdymo tvarką [5], reikėtų patvirtinti priemones, būtinas norint įgyvendint Reglamentą (EEB) Nr. 845/72,
PRIĖMĖ ŠĮ REGLAMENTĄ:
1 straipsnis
1. Reglamentas (EEB) Nr. 845/72 iš dalies keičiamas taip:
1. 1 straipsnis pakeičiamas ir išdėstomas taip:
"1 straipsnis
1. Bendrijoje auginamiems Kombinuotosios nomenklatūros 01060090 subpozicijoje klasifikuojamiems šilkaverpiams ir 05119980 subpozicijoje klasifikuojamiems šilkaverpių kiaušiniams suteikiama pagalba.
2. Pagalba šilkaverpių augintojams skiriama už kiekvieną sunaudotą šilkaverpių kiaušinių dėžutę, jei tose dėžutėse yra minimalus, dar nustatytinas, kiaušinių kiekis, ir jei iš jų sėkmingai išauginami šilkaverpiai.
3. Pagalbos dydis - 133,26 euro už dėžutę šilkaverpių kiaušinių."
2. 2 straipsnis pakeičiamas ir išdėstomas taip:
"2 straipsnis
Išsamios šio reglamento taikymo taisyklės priimamos 4 straipsnio 2 dalyje nustatyta tvarka.
Išsamiose taisyklėse pirmiausia nurodomas 1 straipsnio 2 dalyje minimas mažiausias kiekis, informacija, kurią Komisijai turi perduoti valstybės narės, ir tikrinimo priemonės, skirtos apsaugoti nuo sukčiavimo ar kitų pažeidimų Bendrijos finansinius interesus."
3. 4 straipsnis pakeičiamas ir išdėstomas taip:
"4 straipsnis
1. Komisijai padeda Linų ir kanapių vadybos komitetas, įkurtas 1970 m. birželio 29 d. Tarybos reglamento EEB) Nr. 1308/70 dėl bendro linų ir kanapių rinkos organizavimo [6] 11 straipsniu (toliau - Komitetas).
2. Darant nuorodą į šią dalį, taikomi Sprendimo 1994/468/EB 4 ir 7 straipsniai.
Sprendimo 1999/468/EB 4 straipsnio 3 dalyje minimas laikotarpis yra vienas mėnuo.
3. Komitetas priima savo darbo tvarkos taisykles."
2 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Jis taikomas nuo 2000 m. balandžio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2000 m. liepos 17 d.

Labels: 19
5
10
6
15